Bellville-pa verdwyn weens ‘persoonlike kwessies’Ongedeerd: Jan Willem Fourie. ŉ Pa van Bellville wat tien dae gelede spoorloos verdwyn het, is ongedeerd gevind. Jan Willem Fourie (38) is verlede Dinsdag die laaste keer by die Karl Bremer-hospitaal in Kaapstad gesien, waar hy toetse vir ŉ maagsweer sou ondergaan. Beeldmateriaal van kringtelevisiekameras wys hoe hy die perseel kort voor 09:00 verlaat, maar wys nie in watter rigting hy dan stap nie. Sy vrou, Lucille, het hom dieselfde dag as vermis aangemeld en ŉ grootskaalse soektog is na hom van stapel gestuur. “Hy is lewend, ongedeerd en veilig. Persoonlike kwessies,” het Pink Ladies, ŉ organisasie wat hom daarop toespits om vermiste mense op te spoor, op sy Facebook-blad geskryf. Geen verdere besonderhede is in dié stadium bekend nie. Die egpaar het ook ŉ tweejarige dogtertjie.